九日登瓊臺再次前韻
作者：李光
朝代：宋

paragraphs: 異鄉感節物，聊赴使君請。
層臺縹緲間，野曠天宇静。
木落水涵空，氛霧俱遠屏。
籬邊菊斕斑，遠摘带沙濘。
誰云鼓吹雄，謾欲等鼃黽。
短髪不勝簪，烏帽倩誰整。
衰頹強追歡，起舞羞顧影。
君憂白晝短，我愛清夜永。
三釂意彌勤，殽酒罄杯皿。
棄置身外事，聊復樂俄頃。
世方洶波瀾，我心猶古井。
歸來豪興盡，宴坐朝內景。
明朝汲新泉，舊篋餘賜茗。